
Az IFRS 17 standard hatásának vizsgálata két biztosító társaság példáján keresztül

Kulcsszavak: IFRS; biztosítási szerződés; nemzetközi számvitel
Kutatásom témája a 2023. január 1-jén hatályba lépő IFRS 17 standard hatása egy vállalatcsoport pénzügyi kimutatásaira. Az IFRS 17 a 2005 óta érvényes IFRS 4 – Biztosítási szerződések standardot hivatott felváltani. Az IASB célja a standard kibocsátásával az volt, hogy transzparencia legyen a biztosítási szerződéseket kibocsátó gazdasági társaságok pénzügyi kimutatásai között. Ez az új beszámolási egység alapjaiban változtatja meg a biztosítási szerződésekhez kapcsolódó követelések és kötelezettségek elszámolását, a pénzügyi kimutatásoknak a formáját és tartalmát.
Az általam vizsgált CIG Pannónia cégcsoport két vállalatán keresztül, a CIG Pannónia Nyilvánosan Működő Részvénytársaságon és a CIG Pannónia Első Magyar Általános Biztosító Zártkörűen Működő Részvénytársaságon keresztül fogom bemutatni az új standard hatását a pénzügyi kimutatások vonatkozásában. A CIG Pannónia Nyrt. egy tőzsdén jegyzett vállalat, emiatt az IFRS-ek szerint köteles elkészíteni a pénzügyi kimutatásait. A kutatásom célkitűzése feltérképezni azt, hogy mekkora és milyen minőségű változást okozott a CIG Pannónia cégcsoport pénzügyi kimutatásaiban az új standard. Az előzetes feltételezéseim szerint jelentős eltérést okozott a biztosítási szerződések elszámolására vonatkozó standard az általam elemzett cégcsoport kimutatásaiban. A dokumentumelemzéssel végrehajtott kutatásom során többféle pénzügyi kimutatást is vizsgáltam. Elsősorban a mérlegben, illetve az átfogó eredménykimutatásban tapasztalható változásokat vizsgáltam az érintett vállalatoknál. A dolgozatomban valamennyi felállított hipotézist elutasítottam.
Ezzel egyidejűleg megállapítottam, hogy az IFRS 4 standardhoz képest az IFRS 17 standard jelentős előrelépést jelent, ugyanis átláthatóságot biztosít a pénzügyi kimutatások felhasználói számára, egyértelműsíti az aktuális tárgyévben elszámolható bevételek és ráfordítások mértékét, előtérbe kerül a CSM (szerződéses szolgáltatási profit), amely a biztosítók egyik legfontosabb mutatója, indikátora a jelenben, valamint a pénzügyi kimutatások formáját, tartalmát alapjaiban változtatta meg az új standard.
 



